Kvartfinaleserien mellem Aalborg og Rungsted er blevet en uhyre tæt omgang. Måske også lidt for tæt. Tirsdag endte seks spillere i en stor nævekamp, da Rungsted pressede serien ud i den syvende og afgørende kamp med en sejr på 4-2. Det resulterede i udvisninger for resten af kampen til dem alle seks. - Jeg synes egentlig, vi holder os meget godt i tøjlerne. Jeg ved ikke, om jeg er enig i, at alle seks mand skal smides ud. Men det er det, dommerne vælger at gøre for at holde ro på kampen. Og så længe vi slipper for skader, så synes jeg, det er fint nok, siger David Madsen fra Rungsted Seier Capital. Han var selv en af de tre Rungsted-spillere, der måtte tidligt i bad. Malte Setkov og Lucas Andersen var de andre, mens Aalborg måtte fuldende kampen uden Ian Edmondson, Martin Højbjerg og Brayden Low. Optrinnet skete cirka seks minutter før tid, efter Rungsted havde bragt sig på 4-2. I den efterfølgende spilsekvens var der et par mindre bataljer, inden balladen brød ud. - Jeg sad på bænken lige foran, hvor det skete. Vi frustrerede dem nok under hele kampen, og det kom til udtryk til sidst, siger Rungsteds James Livingston til RSC TV. Rungsted og Aalborg blev henholdsvis nummer otte og nummer et i grundspillet, hvilket de færreste nok havde forudset før sæsonstart. Aalborg og Rungsted har nemlig været i DM-finalen de seneste to år, og siden 2018 har de vundet mesterskabet på skift. Nu er mesterskabsforhåbningerne snart slut for en af klubberne. Fredag aften spiller de den afgørende kvartfinalekamp – i øvrigt som de eneste hold, for de tre andre kvartfinaleserier blev afgjort tirsdag. - Vi skal bare være klar. Det er syvende kamp mod Rungsted, som vi har været i finalen mod de seneste to år. Der er ikke nogen undskyld for ikke at være klar. Vi må give alt, hvad vi har, siger Georg Sørensen fra Aalborg. Fredagens kvartfinale vises direkte på TV 2 PLAY. Se sendeplanen her.

Opsummering:
Den sjette kvartfinale mellem Rungsted og Aalborg bød på seks scoringer og seks badebilletter.